《宝剑篇送梁非馨》
明代·李云龙

芒砀山中旧龙子，狱底千年睡不起。一朝牛斗敛光华，化作芙蓉出秋水。

蛟腾螭掣杳莫穷，阴房夜夜吼回风。雪花照天真宰泣，为怜天下无英雄。

扶风豪士邯郸族，不惜千金从彼鬻。淬以银河千丈流，磨用昆山一片玉。

舞罢初辞剧孟家，携来还就专诸宿。有时飞电出西方，白帝魂销鬼母哭。

自言此物真灵异，巨阙豪曹无与比。醉来横向膝前看，每恨无从死知己。

郎宁西下乱山青，此日提携事远征。腰间隐隐星辰动，匣里萧萧龙昼鸣。

为君拂拭莲花锷，水涉陆行肆挥霍。神物由来自有神，莫效铅刀试一割。

作者简介：李云龙，字烟客。番禺人。少补诸生，负奇气，一时名士多严事之。绌于遇，以赀游国学，卒无成。走塞上，客东莞袁崇焕所。时崇焕总制三边，威名大震，云龙在幕参其谋。既而崇焕死，遂为僧，称二严和尚。明亡，不知所终。著有《雁水堂集》、《啸楼前后集》、《遗稿》、《别稿》行世。清同治《番禺县志》卷四二、清陈伯陶编《胜朝粤东遗民录》卷四有传。李云龙诗，以广东省立中山图书馆所藏民国手抄本《啸楼诗集》为底本，参校以广东省地方文献馆民国铅印本《啸楼集》及清温汝能《粤东诗海》。